Imtella' Settembru 23, 2020 - Aġġornata 23 Ta' Settembru, 2020 8:05pm Il-Kummissjoni Ewropea llum nediet riforma sħiħa fir-regolamenti tal-Unjoni Ewropea dwar il-migrazzjoni. Il-patt ġdid dwar il-migrazzjoni qed jipproponi paġna ġdida f'din il-kwistjoni kumplessa u fost l-oħrajn qed tkun proposta 'solidarjetà mandatorja' li Malta u l-pajjiżi l-aktar milquta ilhom jinsistu dwarha iżda li pajjiżi fil-Lvant tal-Ewropa qed jopponu bil-qawwa. Il-President tal-Kummissjoni, Ursula von der Leyen qalet li dan il-patt jirrifletti bilanċ ġust u raġjonevoli bejn ir-responsabbiltà u solidarjetà fost l-istati membri. Il-patt għad irid jikseb l-approvazzjoni tal-Kunsill u l-Parlament Ewropew. Bil-Patt il-ġdid dwar il-migrazzjoni, l-Unjoni Ewropea qed tittama li sa fl-aħħar toffri soluzzjonijiet għall-kriżi tal-migrazzjoni b'kull stat membru issa se jkun responsabbli għal din l-isfida li l-President tal-Kummissjoni Ewropea, Ursula von der Leyen fissret bħala kumplessa u li qed tipprova tindirizzaha billi tibda paġna ġdida mibnija fuq aktar fiduċja bejn is-27 pajjiż membru. Bir-regolamenti ġodda li qed tipproponi, il-Kummissjoni Ewropea trid li l-istati membri kollha mingħajr ebda eċċezzjoni jkunu responsabbli u juru solidarjetà lejn xulxin b'mod mandatorju, anke jekk din is-solidarjetà tista' tkun fil-forma ta' rilokazzjoni tal-immigranti jew għajnuna oħra fosthom ta' riżorsi. Pajjiżi bħal Polonja u l-Ungerija ilhom jinsistu li mhux se jaċċettaw li jieħdu immigranti minn pajjiżi oħrajn. Il-patt ma jistax jidħol fis-seħħ qabel jiġi diskuss u maqbul mill-Kunsill magħmul mis-27 Gvern u l-Parlament Ewropew. L-ewroparlamentari Roberta Metsola u Miriam Dalli rraeġixxew għar-regolamenti proposti. "Issa naturalment jibda l-proċess ta' taħditiet, irrid naħdmu lkoll flimkien u b'mod determinat u malajr, dan il-pakkett ta' liġijiet ilna naħdmu fuqhom partikolament fil-PPE u l-inizjattivi l-ġodda jirriflettu dak li ilna nsostnu u naħdmu għalih, għaliex aħna insistejna fuq il-bżonnijiet ta' pajjiżna u ħdimna biex jiddaħlu inizjattivi li jgħinu lil Malta u allura l-vot tal-membri parlamentari ewropej kollha Maltin irid jirrifletti dan," qalet il-Kap tad-delegazzjoni tal-PN fil-Parlament Ewropew Roberta Metsola. "Għall-ewwel darba smajna lill-President tal-KE tgħid li meta jkollok immigrant jasal f'pajjiż qed jasal fl-UE kollha li hija l-bażi tas-solidarjetà imma rridu naraw kif se taħdem bil-fatti għax meta qed nitkellmu mhux dwar rilokazzjoni mandatorja imma għażla bejn il-pajjiżi biex jew jagħżlu bejn rilokazzjoni jew inkella jgħinu lil pajjiżi bħal pajjiżna biex jirritornaw lill-immigranti lejn pajjiżi oħra rridu naraw kif se sservi biex verament tgħin lill-pajjiżi li huma fil-fruntiera bħall-pajjiżna," qalet il-Kap tad-delegazzjoni tal-PL fil-Parlament Ewropew, Miriam Dalli. Il-Kummissjoni Ewropea qed tħeġġeġ lill-Gvernijiet u l-Parlament Ewropew biex sa tmiem din is-sena jippruvaw jilħqu qbil politiku fuq ir-regolamenti relatati mal-immaniġjar tal-immigranti.